Il-President tal-Veneżwela, Nicolas Maduro waqqaf ir-relazzjonijiet diplomatiċi u ffriża r-rabtiet ekonomiċi mal-Panama. Dan seħħ wara li l-Panama talbet laqgħa urġenti fi ħdan l-Organiżazzjoni ta’ Stati Amerikani (OAS) biex tkun diskussa l-kriżi fil-Venezwela. Il-President Maduro kien qed jindirizza kapijiet oħra ta’ stati Amerikani Latini f’avveniment li fakkar l-ewwel anniversarju mill-mewt tal-eks President tal-pajjiż Hugo Chavez. Il-President tal-Panama Ricardo Martinelli kien sorpriż bid-deċiżjoni tal-Veneżwela u fuq Twitter qal li l-Panama tittama li fil-Veneżwela jkun hemm il-paċi u tissaħħaħ id-demokrazija. S’issa mietu minn ta’ lanqas 18-il ruħ waqt il-protesti fit-toroq kontra l-Gvern li ilhom għaddejjin għal dawn l-aħħar tlett gimgħat. Il-protesti bdew fil-bidu ta’ Frar f’Tachira u Merida minn studenti li talbu aktar sigurtà wara li studenta allegatament sfat vittma t’attentat ta’ stupru. Il-Veneżwela għandha l-ħames l-ogħla rata ta’ qtil fid-dinja. L-istudent lmentaw ukoll minn nuqqas ta’ provisti bażiċi ta’ ikel u għall-inflazzjoni rekord li għandu l-pajjiż b’ċifri uffiċjali juru li f’Diċembru li għadda, l-inflazzjoni kienet ta’ 56.2 fil-mija. Il-protesti f’Tachira spiċċaw vjolenti u kienu arrestati diversi studenti li ħadu d-dimostrazzjonijiet fil-kapitali Caracas isejħu għall-ħelsien ta’ dawk arrestati. F’Caracas il-protesti bdew fit-12 ta’ Frar li mal-ewwel spiċċaw fatali meta rġiel armati sparaw u qatlu tliet persuni waqt dimostrazzjoni paċifika. Minn dak inhar, il-protesti ma waqfu xejn.